b'\n_START_ARTICLE_\nEuropos geografinis centras\n_START_PARAGRAPH_\nEuropos geografiniu centru vadinama keletas vietovi\xc5\xb3. Tai yra d\xc4\x97l to, kad nustatant Europos geografin\xc4\xaf centr\xc4\x85 naudojami skirtingi metodai, be to, n\xc4\x97ra vienareik\xc5\xa1mi\xc5\xa1kai nustatyta riba tarp Europos ir Azijos._NEWLINE_1989\xc2\xa0m. Pranc\xc5\xabzijos nacionalinio geografijos instituto mokslininkai nustat\xc4\x97 Europos \xc5\xbeemyno geografinio centro viet\xc4\x85 pagal naujus nustatytus kontinento rib\xc5\xb3 ta\xc5\xa1kus. Naudodami gravitacijos centr\xc5\xb3 metod\xc4\x85 jie nustat\xc4\x97, kad Europos geografinis centras yra 54 laipsniai 54 minut\xc4\x97s \xc5\xa1iaur\xc4\x97s platumos ir 25 laipsniai 19 minu\xc4\x8di\xc5\xb3 ryt\xc5\xb3 ilgumos. \xc5\xa0ito ta\xc5\xa1ko tiksli vieta yra Lietuvoje, 26\xc2\xa0km \xc4\xaf \xc5\xa1iaur\xc4\x99 nuo Vilniaus, prie Purnu\xc5\xa1ki\xc5\xb3 kaimo. \xc5\xaakio ministerijos Valstybinis turizmo departamentas ir kitos Lietuvos administracin\xc4\x97s \xc4\xafstaigos par\xc4\x97m\xc4\x97 geografinio centro turistin\xc4\xaf pa\xc5\xbeenklinimo projekt\xc4\x85. 1997\xc2\xa0m. gegu\xc5\xbe\xc4\x97s 24 d. u\xc5\xbe 25\xc2\xa0km \xc4\xaf \xc5\xa1iaur\xc4\x99 nuo Vilniaus, tarp Purnu\xc5\xa1ki\xc5\xb3 ir Bernot\xc5\xb3 kaim\xc5\xb3 atidengtas Europos geografin\xc4\xaf centr\xc4\x85 \xc5\xbeymintis akmuo. 2004\xc2\xa0m. skulptoriaus Gedimino Jok\xc5\xabbonio sukurtas paminklas buvo pastatytas Europos geografinio centro vietoje. Paminklas\xc2\xa0\xe2\x80\x93 balto granito kolona su \xc5\xbevaig\xc5\xbed\xc5\xbei\xc5\xb3 kar\xc5\xabna vir\xc5\xa1\xc5\xabn\xc4\x97je. Teritorija aplinkui geografin\xc4\xaf centr\xc4\x85 1992\xc2\xa0m. buvo pa\xc5\xbeym\xc4\x97ta kaip draustinis. \xc5\xa0iam draustiniui priklaus\xc4\x97 Girijos e\xc5\xbeeras, Bernot\xc5\xb3 piliakalnis, alkakalnis, gretimas mi\xc5\xa1kas ir kitos vietov\xc4\x97s. 2010\xc2\xa0m. LR Vyriausyb\xc4\x97s nutarimu pakeistos draustinio ribos, jis pavadintas Girijos kra\xc5\xa1tovaizd\xc5\xbeio draustiniu, ir nuo \xc5\xa1iol jam priklauso i\xc5\xa1 esm\xc4\x97s tik Girijos mi\xc5\xa1kas, o kitur galima vystyti rekreacin\xc4\x99 ir kt. veikl\xc4\x85 ._NEWLINE_2004\xc2\xa0m. Pranc\xc5\xabzijos nacionalinio geografijos instituto mokslininkai patikslino Europos geografinio centro koordinates. Jis atsid\xc5\xabr\xc4\x97 netoli Pa\xc5\xa1ili\xc5\xb3 kaimo, \xc5\xa1iauriau Vilniaus.'